<classify> WAZIRI wa Elimu, Sayansi na Teknolojia, Profesa Joyce Ndalichako amelitaka Baraza la Mitihani la Tanzania NECTA kuhakikisha wanaongeza umakini na ubora katika utoaji wa vyeti ili wanafunzi wanaochaguliwa kwenda elimu ya juu na ufundi wawe na sifa zinazokubalika.Aidha amesema, serikali haitamvumilia mwalimu yeyote atakayejihusisha na vitendo vya udanganyifu katika mitihani au atakayeruhusu wanafunzi kupata sifa hewa.Akizungumza jana jijini Dar es Salaam wakati akizindua bodi ya baraza hilo, Profesa Ndalichako amesema NECTA wanapaswa kushirikiana na Baraza la Taifa la Elimu ya Ufundi NACTE na Tume ya Vyuo VikuuTanzania TCU, ili kuhakikisha wote wanaochaguliwa kujiunga na vyuo wanakuwa na sifa stahiki.Ili kuepuka na kudhibiti udanganyifu, NECTA imetengeneza kanzi data inayoungana na NACTE na TCU, hivyo tuhakikishe kwamba kabla mwanafunzi hajadahiliwa NECTA ithibitishe kwanza kwamba vyeti ni halali... Baraza la mitihani lazima liwe na matokeo yanayoaminika, hii itasaidia pia kuondoa gharama kwa wazazi, amesema.Alisema baraza hilo linapaswa kuwa macho, kwa kuwa wahujumu wamekuwa wakibuni mbinu mpya kila siku za uibaji wa mitihani kwa lengo la kujitafutia matokeo mazuri kwa kutengeneza vyeti feki.Baraza hili ni kati ya mabaraza bora Afrika yanayofanya vizuri na nchi nyingi Afrika zimekuwa zikija kujifunza kwenu namna bora ya kuendesha mitihani ya Taifa katika nchi zao, sifa njema ambayo mmeijenga iendelee kuwepo, hatutapenda kuona mkitetereka, hivyo msije kulala usingizi. Msiwape watu mwanya wa kuharibu maana jitihada za serikali zitakuwa ni bure, amesema.Aidha alilitaka baraza hilo kuhakikisha mitihani inaandaliwa katika ubora unaotakiwa, kuhakikisha usimamizi na usahihishaji wa mitihani unafanyika vyema na kwa weledi wa hali ya juu sambamba na kuhakikisha umakini na ubora katika kazi zote za uendeshaji wa mitihani kwa ujumla unakuwa wenye ubora usiotia mashaka yoyote.Serikali imedhamiria kuboresha NECTA kuwa ya kisasa zaidi na tayari katika hilo tumeshanunua mitambo na mashine mbalimbali, ikiwemo ambayo inafunga mitihani yenyewe baada ya kuchapwa... hii itasaidia kudhibiti uvujaji wa mitihani kwa sababu mwanzo waliokuwa wanaifunga ni watu tofauti, alisema.Alisema wizara yake haitamvumilia mtu yeyote, ambaye atafanya jambo litakalowafanya watanzania wapoteze imani kwenye sekta ya elimu.Alisisitiza kwamba serikali imejipanga kutoa elimu yenye ubora na kuwezesha baraza hilo, kununua mashine zinazoweza kuchapa mitihani kwa rangi na mashine za kuchaa maandishi kwa ajili ya wasioona.Pia alisema, baraza hilo ndilo chombo cha juu cha uongozi na udhibiti wa mali na shughuli za NECTA, hivyo alilitaka kuendelea kusimamia kwa umakini kazi hizo bila kulala hasa kuhakikisha mitihani inakuwa salama wakati wote.Katibu Mtendaji wa NECTA, Dk Charles Msonde alisema pamoja na changamoto wanazokabiliana nazo, baraza hilo limefanikisha uhakiki vyeti vya watumishi wa umma, ambapo hadi sasa watumishi 525,887 wamehakikiwa.Alisema pia baraza hilo limefanikiwa kuendesha upimajimitihani ya Taifa kila mwaka kwa ufanisi mkubwa, kudhibiti wizi wa mitihani na kupunguza udanganyifu wakati wa ufanyikaji wa mitihani.Pia alisema baraza hilo limefanikiwa kuunda na kuimarisha matumizi ya mifumo ya TEHAMA, ikiwa ni pamoja na mifumo ya usajili wa watahiniwa na wanafunzi wa shule ya msingi na sekondari, uchakataji wa matokeo, upatikanaji wa matokeo kwa njia ya simu na mitandao na mfumo wa mahudhurio ya watumishi.Dk Msonde alisema wamefanikiwa kuboresha kiwanda cha chapa na uchapaji wa mitihani na nyaraka za mitihani na kukarabati miundombinu na majengo kwa kufanya upanuzi wa jengo la chapa na uchapishaji.Hata hivyo, alisema baraza hilo limekuwa mfano mzuri Barani Afrika na nchi mbalimbali, zimekuwa zikija nchini kujifunza namna bora ya kuendesha mitihani ya Taifa ikiwemo Kenya, Uganda, Sudan Kusini, Zambia na Zimbabwe.  <topic>: kitaifa 